- 1-4తో ఓడినా అమ్మాయిల ముందంజ
- పోరాడినా అమెరికాకు తప్పని భంగపాటు
- 2020 ఒలింపిక్స్‌ క్వాలిఫయర్స్‌ టోర్నీ
భువనేశ్వర్‌ : 1980 ఒలింపిక్స్‌లో భారత మహిళల హాకీ జట్టు తొలిసారి పోటీపడింది. ఆ తర్వాత విశ్వ క్రీడా వేదికపై భారత అమ్మాయిల హాకీ స్టిక్‌ మ్యాజిక్‌ కోసం 32 ఏండ్ల సుదీర్ఘ సమయం పట్టింది. మూడు దశాబ్దాల నిరీక్షణ అనంతరం 2016 రియో ఒలింపిక్స్‌లో భారత మహిళల హాకీ జట్టు రేసులో నిలిచింది. కానీ మూడోసారి ఒలింపిక్స్‌లో పతకం సాధించే రేసులో నిలిచేందుకు అమ్మాయిలు మరో సుదీర్ఘ నిరీక్షణ అక్కర్లేకుండా పోయింది. హాకీ చరిత్రలో టీమ్‌ ఇండియా వరుసగా రెండోసారి ఒలింపిక్స్‌కు అర్హత సాధించింది. 2020 ఒలింపిక్స్‌ అర్హత టోర్నీలో అమెరికాపై ఓవరాల్‌గా 6-5తో గెలుపొందిన భారత్‌ టోక్యో టికెట్‌ సంపాదించింది. తొలి మ్యాచ్‌లో టీమ్‌ ఇండియా 4-1తో నెగ్గగా, రెండో మ్యాచ్‌లో అమెరికా 4-1తో గెలుపొందింది. ఓవరాల్‌ స్కోరు ఆధారంగా భారత్‌ 6-5తో పైచేయి సాధించింది. టోక్యో ఒలింపిక్స్‌ పిలుపు అందుకుంది.
నాయకి నిలబెట్టింది : తొలి మ్యాచ్‌లో అమెరికాపై అలవోక విజయం సాధించిన టీమ్‌ ఇండియా, శనివారం తడబాటుకు గురైంది. తొలి ఐదు నిమిషాల్లోనే అమెరికాకు మూడు పెనాల్టీ కార్నర్‌లు కోల్పోయింది. భారీ తేడాతో నెగ్గాల్సిన తరుణంలో అమెరికా ఆది నుంచీ దూకుడు ప్రదర్శించింది. భారత గోల్‌కీపర్‌ సవిత గొప్పగా ప్రతిఘటించినా గోల్స్‌ అడ్డుకోలేకపోయింది. 6వ నిమిషంలో ఆమంద ఫీల్డ్‌ గోల్‌తో అమెరికాకు 1-0 ఆధిక్యం అందించింది. 12వ నిమిషంలో కెప్టెన్‌ కాథలిన్‌ గోల్‌ కొట్టగా, 20వ నిమిషంలో అలీసా పార్కర్‌ అమెరికా ఆధిక్యాన్ని 3-0కు పెంచింది. 28వ నిమిషంలో ఆమంద మరో గోల్‌తో అమెరికాను 4-0తో తిరుగులేని స్థితిలో నిలిపింది. ప్రథమార్థం ముగిసే సమయానికి భారత్‌ ఒక్క గోల్‌ కూడా చేయలేదు. ఓవరాల్‌ స్కోరు 5-5తో అమెరికా దూకుడుగా కదిలింది. ఆఖరు క్వార్టర్‌లో నాయకురాలు రాణి రాంపాల్‌ సూపర్‌ ఫీల్డ్‌ గోల్‌తో భారత్‌ను ఆధిక్యంలోకి (ఓవరాల్‌) తీసుకొచ్చింది. రాణి గోల్‌తో టీమ్‌ ఇండియా టోక్యో టికెట్‌ను నిలుపుకుంది. మ్యాచ్‌లో విలువైన పెనాల్టీ కార్నర్‌లు లభించినా గోల్స్‌గా మలచలేదు. రెండో మ్యాచ్‌లో అమెరికా 4-1తో గెలుపొందినా, అంతిమ సంబురం భారత అమ్మాయిలదే అయ్యింది.
మీ స్నేహితులకు రికమెండ్ చెయ్యండి